**รู้ทันมะเร็ง : ควันดีเซลก่อมะเร็ง**

**รู้ทันมะเร็ง : ควันดีเซลก่อมะเร็ง : นพ.วีรวุฒิ อิ่มสำราญ**

                        นับวันการจราจรเมืองไทยจะเลวร้ายลงทุกวัน ไม่เพียงแต่ในกรุงเทพมหานครและปริมณฑล เมืองอื่นๆ ทั่วทุกภูมิภาครถราก็ติดกันไปทั่ว หลายคนความเครียดมาทักทายกันตั้งแต่เช้าในขณะที่อีกหลายคนเริ่มชาชินและมองเป็นเรื่องปกติไปแล้ว นอกจากจะเป็นการสูญเสียทางเศรษฐกิจอย่างมหาศาลจากการเผาผลาญน้ำมันเชื้อเพลิงทิ้งไปในท้องถนนแล้ว ควันไอเสียยังส่งผลกระทบต่อสุขภาพทั้งระยะสั้นและระยะยาวอย่างไม่ต้องสงสัย

                        กลางเดือนมิถุนายนที่ผ่านมาที่ประชุมองค์การวิจัยมะเร็งระหว่างประเทศได้ออกประกาศยกระดับความอันตรายจากควันไอเสียของเครื่องยนต์ดีเซล จากที่เคยระบุไว้ตั้งแต่ปี 2531 ว่ามีความเป็นไปได้ที่จะเป็นสารก่อมะเร็งในมนุษย์หรือเป็นสารก่อมะเร็งในกลุ่ม 2A ให้ยกระดับไปเป็นสารก่อมะเร็งในมนุษย์หรือเป็นสารก่อมะเร็งในกลุ่ม 1 เนื่องจากมีหลักฐานทางการแพทย์เพียงพอจากรายงานของสถาบันมะเร็งแห่งชาติและสถาบันสุขภาพและอาชีวเวชศาสตร์ของสหรัฐอเมริกาเมื่อเดือนมีนาคมที่ผ่านมา พบว่าคนงานเหมืองใต้ดินที่สูดดมควันไอเสียจากเครื่องยนต์ดีเซลเป็นประจำอย่างต่อเนื่อง ป่วยเป็นมะเร็งปอดจำนวนมากและมีความเสี่ยงสูงต่อการเป็นมะเร็งกระเพาะปัสสาวะด้วยเช่นกัน ในขณะที่ควันเสียจากเครื่องยนต์แก๊สโซลีนยังจัดอยู่ในกลุ่มสารที่อาจก่อให้เกิดมะเร็งในคนหรือเป็นสารก่อมะเร็งในกลุ่ม 2B ซึ่งยังไม่เปลี่ยนแปลงจากที่เคยระบุไว้เมื่อ 23 ปีก่อน

                        กลับมาดูสภาพความเป็นจริงของประเทศไทยเรา ภาพรถบรรทุก 6 ล้อ 10 ล้อ รถพ่วงบรรทุกตู้คอนเทนเนอร์ขนาดใหญ่ รถปิคอัพ รถตู้ รถเมล์ รถบัสที่มากมายเต็มท้องถนน ส่วนใหญ่ใช้น้ำมันดีเซลเป็นเชื้อเพลิงทั้งสิ้น ยังมีพวกเรือโดยสาร รถไฟก็ใช้น้ำมันดีเซลด้วยเช่นกัน และด้วยความที่น้ำมันดีเซลราคาถูกกว่าน้ำมันประเภทอื่นๆ ทำให้เราเห็นรถปิคอัพเต็มไปหมดเกือบทุกหนแห่ง โดยเฉพาะอย่างยิ่งในต่างจังหวัด แต่ที่น่ากลัวกว่าคือในเขตชุมชนเมืองที่มีทั้งรถติดและอากาศก็ไม่ถ่ายเท ควันจากท่อไอเสียพวกนี้ถ้าสูดดมเข้าไปจะเกิดอาการแสบจมูก ไอ จากการระคายเคืองทางเดินหายใจ วิงเวียนศีรษะ คลื่นไส้อาเจียน ถ้าสูดดมเข้าไปมากๆ ก็ทำให้เกิดทางเดินหายใจอักเสบได้ โดยเฉพาะเด็ก ผู้สูงอายุ และผู้ป่วยโรคระบบทางเดินหายใจต้องระวังเป็นพิเศษ แต่ผลกระทบต่อสุขภาพที่น่ากลัวก็หนีไม่พ้นมะเร็งปอด มะเร็งกระเพาะปัสสาวะ โดยเฉพาะอย่างยิ่งมะเร็งปอดซึ่งเป็นมะเร็งที่คนไทยป่วยมากที่สุดเป็นอันดับสองรองจากมะเร็งตับ มีผู้ป่วยใหม่ปีละ 14,000 รายและเสียชีวิตประมาณ 12,000 รายต่อปี ที่ทุกวันนี้ทางการมุ่งเน้นการรณรงค์เรื่องบุหรี่  แต่ควันพิษจากเครื่องยนต์ดีเซลก็เป็นอีกสาเหตุหนึ่งที่ ณ เวลานี้สังคมไทยไม่ควรมองข้ามด้วยเช่นกัน

                        อีกไม่ช้าไม่นานทางการคงจะมีการรณรงค์ให้ประชาชนคนเดินถนน หันมาใส่หน้ากากอนามัยกันเป็นเรื่องเป็นราวเสียที ที่น่าเป็นห่วงที่สุดก็หนีไม่พ้นตำรวจจราจร พ่อค้าแม่ขายของริมถนน ช่างซ่อมรถ เด็กปั๊มน้ำมัน คนขับรถขับเรือที่ต้องทนอยู่กับควันพิษทุกวัน วันละหลายชั่วโมง ยังไงก็สวมหน้ากากอนามัยให้เป็นนิสัยและหมั่นไปตรวจสุขภาพร่างกายเป็นประจำนะครับ...ขอบอก

------------------------------

([มะเร็ง](http://www.komchadluek.net/search.php?search=มะเร็ง%20) " target="blank\_">รู้ทัน[มะเร็ง](http://www.komchadluek.net/search.php?search=มะเร็ง%20) : ควันดีเซลก่อ[มะเร็ง](http://www.komchadluek.net/search.php?search=มะเร็ง%20) : [นพ.วีรวุฒิ อิ่มสำราญ](http://www.komchadluek.net/search.php?search=นพ.วีรวุฒิ%20อิ่มสำราญ))